بوی ئه‌را ئه‌و شماره‌ی فره‌ ك ئمڕوو له‌ په‌يامه‌يل ره‌سانن كه‌فنه‌ وه‌رچه‌و يا له‌ڕی ته‌له‌فزيۆنه‌يله‌وه‌ په‌خش كريه‌ن ، ئه‌گه‌ر بايگ و بنوڕيمنه‌ تاريخ سه‌رهه‌ڵداين قه‌يران ئه‌و متمانه‌ ئه‌وه‌ تويه‌نيم بويشيم چووگه‌وه‌ ئه‌را كووتايی ساڵه‌يل په‌نجای سه‌ده‌ی وه‌رين و گشت مه‌سه‌له‌يگيش ئيسه‌ پوخته‌وه‌ بويه‌ ، وه‌لی ئايا بوود وه‌ی راسيه‌يله‌ باوه‌ڕ بكه‌يم ؟ ئايا كام له‌و ديد و ئه‌ڕای چوينه‌يله‌ راسه‌ ؟ ئايا ئه‌و مه‌يدان فره‌ی رووژنامه‌و گووڤار و كه‌ناڵه‌يل ته‌له‌فزيۆن و سايته‌يل ئه‌لكترۆنيه‌ ك رووژانه‌ فره‌ترين زانياری له‌تيان په‌خشه‌و كريه‌يگ يارمه‌تيمان ده‌يگ ئه‌را ئه‌وه‌ك له‌ژيانيگ خاستر بژيه‌يم كاريگه‌رتر وه‌رانوه‌ر كه‌سه‌يل تر ره‌فتار بكه‌يم و بتويه‌نيم خاستر گرينگی يا ئه‌هميه‌ت به‌يمنه‌ جه‌هان ده‌وروه‌ر تا له‌يوا له‌ليمان بايگ خاستر له‌ كه‌سه‌يل ئاسايی بڕه‌سيمنه‌وه‌ يا كه‌متر روی وه‌ڕوی سسی و هسكردن وه‌ شكه‌ست بكه‌يم ؟ ئه‌وه‌ك فره‌ ناخوه‌شتر و ترسناكتره‌ له‌ئه‌وسا ، ئه‌وه‌سه‌ ك ده‌زگايه‌يل په‌يوه‌ندی و ره‌سانن له‌يوا له‌ليمان كه‌ن ك زياتر له‌ كه‌شيگ پڕ له‌خوه‌زيه‌و يا پڕ له‌باوه‌ڕ و ئاره‌زوو بژيه‌يم .
بيگومان زوورم ئه‌و خه‌وه‌يليشه‌ وه‌ديهاتنيان زه‌حمه‌ته‌و هه‌مان وه‌خت تويش نائوميدی و دڵه‌ڕاوه‌كی و سسی و شكه‌ستيش تيه‌يم ، يا فره‌جار له‌يوا له‌ليمان تيه‌يگ له‌ناو جه‌هان پڕ له‌هوير و خه‌ياڵ و دروشمه‌يل بريقه‌دار و سه‌خته‌كاريه‌يل بژيه‌يم ، بيگومان يه‌يش خه‌يگه‌مانه‌ دونيای سڕبوين يا به‌نجبوين ده‌روينی و خه‌وه‌وبردن ، ك ته‌نيا له‌ رويداگه‌يل گه‌وراو گرفته‌يل سياسی و ئابووريه‌يل تيه‌يمنه‌ خه‌وه‌را . وه‌لی دی قه‌ده‌ر له‌يواسه‌ ك بايه‌سه‌ ئه‌را چشته‌يل فره‌يگ خوه‌مان ئاماده‌ بكه‌يم و هه‌مان وه‌خت هووكاره‌ی ئه‌وه‌يش بويمن و بتويه‌نيم و بزانيم چوين وه‌ل ئی ئاكامه‌يلا بژيه‌يم ، ئه‌ويش بايه‌سه‌ فره‌ وه‌مقه‌يه‌تی و ئازاييه‌وه‌ ، وه‌نا خوه‌مان و نه‌وه‌يليمان تويش قه‌يريگ ده‌رده‌سه‌ری و شكه‌ست فكری و شارستانی بويمنه‌وه‌ .
